
R A P O R T

asupra propunerii legislative pentru modificarea Legii nr.44/1994 privind veteranii de război, precum şi unele drepturi ale invalizilor şi văduvelor de război
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea Legii nr.44/1994 privind veteranii de război, precum şi unele drepturi ale invalizilor şi văduvelor de război, trimisă cu adresa nr. Pl.x 277 din 10 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1545/02.11.2005 - favorabil)

· Consiliului Economic şi Social (nr.2557i/17.11.2005 - negativ)
· Comisiei pentru buget, finanţe şi bănci (nr.244/04.05.2006 - negativ)
· Comisiei juridice, de disciplină şi imunităţi (nr.31/454/27.04.2006 - negativ)
· Comisiei pentru administraţie publică, amenajarea teritoriului şi echilibru ecologic (nr.26/844/26.04.2006 - negativ)
precum şi punctul de vedere al Guvernului (nr.147/13.01.2006 - negativ).
Propunerea legislativă are ca obiect de reglementare modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război, republicată, cu modificările şi completările ulterioare, în scopul introducerii sub incidenţa dispoziţiilor legii în vigoare şi a orfanilor de război.
Comisia propune Plenului Camerei Deputaţilor respingerea iniţiativei legislative din următoarele considerente:
a) nu au fost însuşite de către iniţiatori modificările şi completările propuse de către Consiliul Legislativ în ceea ce priveşte trimiterea la alte acte normative care au fost abrogate (Legea nr.145/1997, Legea nr.29/1990), precum şi nerespectarea Legii nr.24/2000 privind normele de tehnică legislativă pentru elaborarea actelor normative.
b) această nouă categorie de persoane, respectiv copilul celui decedat pe front, în prizonierat sau ca urmare a rănilor ori bolilor contractate pe front sau în prizonierat, se află, parţial, sub incidenţa dispoziţiilor art.5 din Legea nr.49/1999 privind pensiile I.O.V.R., cu modificările şi completările ulterioare, care fac referire, la alin.(1), la copiii celor morţi sau dispăruţi în război, precum şi ai celor care la data decesului erau pensionari ai acestui sistem de pensii.
c) nu sunt precizate sursele acoperirii sporului de cheltuieli ale bugetului de stat pe care le generează aplicarea prevederilor propunerii legislative, aşa cum se precizează în art.15 din Legea nr.500/2002 privind finanţele publice, cu modificările ulterioare. 
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

3. La dezbaterea propunerii legislative nu au participat invitaţi.

4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 5 aprilie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 18 mai 2006, Comisia propune respingerea iniţiativei legislative.

